ভারতীয় বক্সিংয়ের পীঠস্থান ভিওয়ানি থেকেই উত্থান চার অলিম্পিয়ানের। বিজেন্দ্র সিংহ, অখিল কুমার, জিতেন্দ্র কুমার এবং বিকাশ কৃষাণ। আর চার বক্সারেরই গুরু জগদীশ সিংহ। বুধবার ভিওয়ানি থেকে ফোনে কথা বলার সময় তিনি জানিয়ে দিলেন, ভবিষ্যতের বিজেন্দ্র সিংহ পেয়ে গিয়েছে হরিয়ানা!
তার নাম সচিন সিবাচ। বয়স মাত্র ১৭। এবারের বিশ্ব যুব বক্সিং চ্যাম্পিয়নশিপের ৪৯ কেজি বিভাগে সে সোনা জিতেছে। কিউবার জাতীয় চ্যাম্পিয়ন জর্জ গ্রিনানকে হারিয়ে সে খেতাব জিতেছে। ছ’বছর আগে শেষবার এই টুর্নামেন্টে সোনা জিতেছিলেন বিকাশ কৃষাণ। জগদীশ আরও বললেন, ‘‘সচিনকে এই জায়গায় নিয়ে আসার জন্য সম্পূর্ণ কৃতিত্ব ওর কোচ সঞ্জয় সৌরানের।’’
বাবা কিষাণ সিবাচ পেশায় ভাগচাষী। সচিন ছাড়াও স্ত্রী ও এক মেয়েকে নিয়ে সংসার চালাতে কিষাণের হিমসিম অবস্থা হতো। তবু তাঁর জেদ, ছেলেকে বক্সার বানাতেই হবে। তখন সচিনের শরীরে অপুষ্টির ছাপ। বুধবার ভিওয়ানি থেকে ফোনে ছাত্রের সম্পর্কে বলার সময় সঞ্জয় বললেন, ‘‘প্রথম যেদিন ওকে নিয়ে কিষাণ আমার কাছে এসেছিল, আমি বলেছিলাম ওর দ্বারা বক্সিং হবে না। ৩০ কেজিও ওজন নয়! এত রোগা যে, মনে হচ্ছিল হাড়গুলো যেন বেরিয়ে আসছে!’’ 
প্রত্যেকদিন দু’কেজি করে গরুর দুধ খেতে বলেছিলেন সঞ্জয়। আর বলেছিলেন ওকে ভিওয়ানিতে পাকাপাকিভাবে থাকতে হবে। কিষাণের মাথায় আকাশ ভেঙে পড়েছিল!
কোথায় পাবেন অত টাকা! বুধবার ভিওয়ানি থেকে ফোনে সেই দুঃসময়ের স্মৃতিচারণ করে কিষাণ বললেন, ‘‘গরু কেনার ক্ষমতা আমার ছিল না। তাও প্রায় ১৫ কিলোমিটার দূরে আমাদের গ্রাম মিতাথল থেকে ঝুঁকি নিয়েই ভিওয়ানি চলে এলাম। তখনও জানি না, জীবিকা কীভাবে নির্বাহ করব।’’ আর দুধ খাওয়া? কিষাণ বলছেন, ‘‘একদিন দেখলাম রাস্তায় একটা গরু। তার কোনও মালিক নেই। সেটাকে পালন করে শুরু করলাম তার দুধ স্থানীয় অঞ্চলের মানুষদের বিক্রি করা।’’ 
প্রত্যেকদিন ভোরে উঠে কিষাণের দুধ বিক্রির কাজে সঙ্গী? সচিন সিবাচ! ঘণ্টা দুয়েক বাবার সঙ্গে দুধ বিক্রির কাজ করে অ্যাকাডেমিতে প্র্যাক্টিস করতে যেত সচিন। অর্থের অভাবে ভিওয়ানি বক্সিং ক্লাবে ছেলেকে ভর্তি করতে পারেননি কিষাণ। তখন সঞ্জয়ের অ্যাকাডেমিতে পরিকাঠামো খুবই দুর্বল ছিল। এমনকী, বক্সিংয়ের জন্য কাঠের রিংও ছিল না! মাটির ওপর কিছু অংশ দড়ি দিয়ে ঘিরে সেখানে ছেলেরা প্র্যাক্টিস করত। সঞ্জয় বললেন, ‘‘সচিনের স্টাইল ছিল রক্ষণাত্মক। কিন্তু শক্তি না থাকলে রক্ষণাত্মক হয়ে জেতা যায় না। তাই ওর বিরুদ্ধে একসঙ্গে তিন, চারজনকে লড়তে বলতাম। প্রথমে প্রচণ্ড মার খেত। একটা সময় এল যখন দেখতাম সচিন একসঙ্গে চারজন প্রতিপক্ষকেই হারাচ্ছে! বাঁ হাতের জ্যাব শক্তিশালী করার জন্য নিয়মিত বিজেন্দ্রর ম্যাচের ভিডিও দেখাতাম। এভাবেই সচিন আক্রমণাত্মক হয়েছে।’’ রাশিয়া থেকে ফেরার পর সোনাজয়ী বক্সারকে নিয়ে উৎসবে মেতেছিল তার গ্রাম মিতাথল এবং ভিওয়ানিতে তার স্যারের অ্যাকাডেমি। সচিন বলেছে, ‘‘আমার ফাইনালের প্রতিদ্বন্দ্বী জর্জ গ্রিনানের বক্সিংয়ের ম্যাচের ভিডিও পাঠিয়েছিলাম স্যারকে। সেটা দেখে তিনি আমায় জানিয়ে ছিলেন গ্রিনানের বিরুদ্ধে কীভাবে লড়তে হবে।’’ কয়েকদিন বিশ্রাম নিয়ে আবার রিংয়ে ফিরবে সচিন। জানিয়েছে, এবার তার একটাই লক্ষ্য যে, টোকিও অলিম্পিক্সে সোনা জেতা।
সর্বভারতীয় বক্সিং সংস্থা সচিনকে সোনা জেতার জন্য এক লক্ষ টাকা পুরস্কার দিয়েছে। তবু, বাবা কিষাণ বুধবার বললেন, ‘‘সিনিয়র পর্যায়ে সাফল্য ধরে রাখতে হলে ওর চাকরির প্রয়োজন। না হলে পারবে না বক্সিংটা চালিয়ে যেতে।’’ কিষাণ এখনও জীবিকা নির্বাহ করেন ওই গরু আর একটা মোষের দুধ বিক্রি করে!